**Reînceput**

*Ștefan Doroftei Doimneanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Noaptea se târăşte şi geme

Tunete, urlet, furtună,

Rafale, cuprinse-n blesteme

Se scurg prin nervi în ţărână.

Se-adună toţi zeii la horă

Tropăind prin nori belicoşi,

Fulgere şi focuri devoră

Alungând din cer pe fricoşi.

La mine cu ploi se încruntă

Miraţi că nu-mi pasă de iad,

Eu umblu năuc cu-o lăută

Şi-n sine-mi cu totul recad.

Şiroaie mi-aleargă pe faţă

Vocea mi se-aude-n eter,

Stăpânii cu vânt mă înhaţă

Eu cânt şi pe toţi îi disper.

De ce să suport aroganţe

Ce n-au mai nimic de transmis,

De ce să mă joc cu speranţe

Când visul din rugi mi-e omis.

Lumina născută din mare

Se-nalţă pe gene de zori,

Mi-alungă tristeţi şi răcoare

Pictând crezul meu în culori.

Scrâşneşte lăuta prin picuri,

Balade din ploi readun,

Ce fost-au, sunt toate nimicuri

Un nou început recompun.

02.07.2018